Arbeidets riddere
Store norske leksikon,Historie,Verdens historie og samtidshistorie,Nord- og Mellom-Amerika,USAs historie
Arbeidets riddere ble stiftet 24. november 1869 i Philadelphia av skredderen Uriah Smith Stephens som et hemmelig samfunn. Det holdt sitt første landsmøte i 1878 og kunngjorde da et radikalt reformprogram, men ville ikke selv være et politisk parti og oppfordret de eksisterende partier til å ta opp programmet.
Arbeidets riddere fikk stor tilslutning, ikke minst av ufaglærte arbeidere, og hadde i 1886 over en halv million medlemmer. Også svarte ble oppfordret til å melde seg inn. Organisasjonen var imot streiker, og var for uensartet til å drive effektivt fagforeningsarbeid. Særlig de faglærte mistet tilliten til foreningen, og i 1886 meldte omtrent halvparten av medlemmene seg ut og dannet American Federation of Labor. Arbeidets riddere tapte deretter enhver innflytelse.